Dulapul cu medicamente pentru terapie intensivă de la Sf. Pantelimon e în continuare închis! Pe primele patru luni ale lui 2016, spitalul a tras doar 7% din bugetul anual pe care Ministerul i l-a alocat pentru ATI Medicul care a intrat astăzi în gardă s-a indignat și a pus asistentele să semneze un proces verbal care să rămînă dovadă că dulapul cu medicamente este închis

sâmbătă, 4 iunie 2016, 10:30

Astăzi, Gazeta a întrebat Ministerul Sănătății dacă lipsa banilor la nivel central a făcut ca Sf. Pantelimon să deconteze, pe primele patru luni, doar 7% din suma anuală cuvenită spitalului pe programul AP-ATI. Iar răspunsul MS a fost: ”Avem banii! Dar managerul de la Sf. Pantelimon ne-a spus că nu au avut nevoie, pentru că nu au avut mai mulți pacienți critici care pot fi decontați pe AP-ATI”. Atunci, de ce conducerea a transmis medicilor că nu sînt bani de medicamente pentru cazurile critice decît pînă pe 20 ale lunii?!

La două zile după publicarea mărturiei doctorului și farmacistei de la Spitalul Clinic de Urgență Sf. Pantelimon, dulapul cu medicamente de la secția ATI continuă să rămînă închis.

70 de milioane de euro anual plătește contribuabilul român pentru suplimentarea medicamentelor de terapie intensivă din 105 spitale. Sînt exact medicamentele care sînt ținute sub cheie la Sf. Pantelimon.

Și este același dulap în care s-au găsit peste 800 de doze din antibioticul Colistin care, conform evidenței medicale de pe calculator, figurau drept administrate pacienților!

Explicația conducerii era aceea că ”lăsăm suficiente medicamente peste zi sau peste week-end”.

Medicul ATI care a intrat astăzi de dimineață în gardă a solicitat celor patru asistente să semneze o hîrtie prin care să constate faptul că nu există acces la acele medicamente finanțate din programul special AP – ATI.

89.000 de lei a accesat în primele patru luni spitalul, conform Ministerului Sănătății

1.200.000 de lei are alocați Sf. Pantelimon drept finanțare pentru programul special AP – ATI

După publicarea articolului s-au întîmplat următoarele lucruri:

Conducerea spitalului le-a suspendat pe Laura Constantinescu, șefa secției ATI, și pe asistenta șefă, cele care păstrau cheia acasă.

Ministerul Sănătății a anunțat că va face propria investigație prin Corpul de Control la Sf. Pantelimon.

Direcția de Sănătate Publică București a început un control în spital.

Jean Chelba, tatăl lui Alexandru, una dintre victimelor de la Colectiv, și-a amintit pentru Digi24 că și în noaptea de 30 cotombrie 2015 dulapul cu medicamente de la Sf. Pantelimon era închis, cheia fiind tot la șefa secției acasă.

Cu toate acestea, astăzi, sîmbătă, 4 iunie, dulapul este în continuare închis.

CELE 33 DE PĂRȚI ALE INVESTIGAȚIEI: